**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Κατερίνα Μαυραγάνη

Tηλ.: 210 5294841

Διεύθυνση ηλεκτρονικού ταχυδρομείου:

public.relations@aua.gr

 Αθήνα, 03 Οκτωβρίου 2024

**ΔΕΛΤΙΟ ΤΥΠΟΥ**

**Μια εκδήλωση που τα είχε όλα -Το Γεωπονικό Πανεπιστήμιο Αθηνών υποδέχτηκε τους νέους φοιτητές του**

Το πρωινό της ηλιόλουστης πρώτης ημέρας του Οκτωβρίου, περισσότεροι από 750 νέοι φοιτητές βρέθηκαν για πρώτη φορά στους χώρους του Γεωπονικού Πανεπιστημίου Αθηνών.

Στην εκδήλωση για την υποδοχή τους, ο Πρύτανης, Σπύρος Κίντζιος, τους καλωσόρισε στο πανεπιστήμιο. Όπως χαρακτηριστικά είπε, ο χώρος αυτός «θα γίνει το δεύτερο σπίτι σας για τα επόμενα χρόνια. Εδώ θα διαμορφώσετε τα οράματά σας για μια ολόκληρη ζωή. Και όταν περάσουν τα χρόνια και αναπολείτε τις στιγμές που περάσατε εδώ, θα διαπιστώσετε ότι εδώ θα έχετε αναπτύξει φιλίες που θα σας έχουν ακολουθήσει μια ζωή».

Ο Πρύτανης ενθάρρυνε τους νέους φοιτητές να κάνουν ερωτήσεις, τονίζοντας τη σημασία τους στην εξέλιξη της επιστήμης.

«Αν έπρεπε ένα μόνο πράγμα να σας πω, θα σας έλεγα αυτό: να κάνετε ερωτήσεις. Οι ερωτήσεις είναι ο δρόμος προς την αλήθεια. Μπορεί να χρειαστεί να κάνετε πολλές. Μέσα από τις πολλές ερωτήσεις θα έρθουν και αυτές που θα οδηγήσουν στις απαντήσεις. Η ανθρωπότητα προχώρησε με την έρευνα. Και αυτό θα συνεχίσει να κάνει. Η έρευνα θα σας ανοίξει δρόμους που δεν είχατε φανταστεί ότι υπάρχουν. Σας καλώ να κάνουμε μαζί αυτό το ταξίδι.»

Στην εκδήλωση παρουσιάστηκε στους φοιτητές ένα σύντομο βίντεο για μια «πρώτη εικόνα» από το πανεπιστήμιο και την έρευνα που γίνεται στις Σχολές και τα Εργαστήριά του.

«Ξεναγήθηκαν» επίσης σε μια ηλεκτρονική εφαρμογή που δημιούργησε το πανεπιστήμιο για να τους διευκολύνει στην καθημερινότητα και την κίνησή τους στους χώρους του τον πρώτο καιρό. Αλλά, όπως είπε ο Πρύτανης, «πέρα από την τεχνολογία, μην ξεχνάτε αυτό -για οτιδήποτε χρειαστείτε, ρωτήστε έναν άνθρωπο. Όλοι είναι εδώ για να σας βοηθήσουν».

Χαιρετισμούς στους νέους φοιτητές απηύθυναν οι Αντιπρυτάνεις.

Ο Αντιπρύτανης Ακαδημαϊκών και Διοικητικών Θεμάτων, Δια Βίου Μάθησης και Εξωστρέφειας, Εμμανουήλ Φλεμετάκης, μίλησε στους νέους φοιτητές για τη μεγάλη αλλαγή στη ζωή τους με την είσοδό τους στο πανεπιστήμιο. «Καινούριες προκλήσεις, καινούρια πράγματα. Καινούριοι άνθρωποι. Αυτό που θέλουμε από την αρχή να καταλάβετε και να ξεκινήσετε με αυτό το όνειρο, είναι ότι είστε τώρα πια εκκολαπτόμενοι επιστήμονες. Μετέχετε στο μάθημα όχι απλά ως ακροατές αλλά συνδιαμορφώνετε μαζί μας το μάθημα. Και αυτό είναι πολύ σημαντικό. Αγκαλιάστε όλες τις δραστηριότητες του πανεπιστημίου.»

Ο Αντιπρύτανης Έρευνας, Οικονομικών και Ανάπτυξης, Θωμάς Μπαρτζάνας, είπε στους φοιτητές: «Θα ανακαλύψετε στη διάρκεια των σπουδών σας ότι η γεωπονική επιστήμη είναι μια επιστήμη μαγική. Γιατί περιέχει την ίδια τη ζωή, την εξέλιξη και τη δημιουργία. Το ακαδημαϊκό, το διοικητικό και το ερευνητικό προσωπικό του πανεπιστημίου είναι μαζί σας αρωγοί για να ανακαλύψετε σταδιακά όλες τις εκπαιδευτικές, ερευνητικές και παράλληλες δραστηριότητες.»

Η Αντιπρύτανις Ευρωπαϊκού Πανεπιστημίου, Διεθνοποίησης και Φοιτητικής Μέριμνας, Ελένη Μήλιου, μίλησε για τις ομάδες του πανεπιστημίου. «Έχουμε θεατρικές ομάδες, ομάδες χορού και αθλητικές ομάδες. Έχουμε την ομάδα φωτογραφίας, την ομάδα εικαστικών, και πολιτιστικά τριήμερα στο τέλος του κάθε έτους, και το μουσικό μας εργαστήρι. Θα πάρετε οδηγίες για τις πρώτες ανάγκες σας για τη σίτιση, για το στεγαστικό επίδομα, για τα δικαιώματά σας. Να μας αξιολογείτε. Περιμένουμε αναφορές για οποιαδήποτε ενόχληση έχετε -και οποιασδήποτε μορφής ενόχληση είναι αυτή.»

Τους φοιτητές καλωσόρισε ο Πρόεδρος Συλλόγου Διδακτικού-Ερευνητικού Προσωπικού, καθηγητής, Διονύσης Καλύβας. «Νιώθουμε και ξέρουμε τους κόπους σας. Έχουν επιβραβευτεί, με την είσοδό σας σε ένα πανεπιστήμιο που θα είναι δίπλα σας με τους καθηγητές σας. Θα σας μάθουμε να διεκδικείτε. Να διεκδικείτε την ελευθερία στη γνώση, τον σεβασμό στον διπλανό και την ανησυχία στην έρευνα.»

Συγχαρητήρια στους νέους φοιτητές έδωσε η Πρόεδρος του Συλλόγου Διοικητικού Προσωπικού, Νίκη Χρονοπούλου, μιλώντας για την ανάγκη ζωντανής συμμετοχής, την αλληλεγγύη και τη συνεργασία. «Ο αγώνας για την κατάκτηση της γνώσης γίνεται πιο όμορφος όταν συνδυάζεται με τον καθημερινό αγώνα για τη μόρφωση και τη ζωή που μας αξίζουν. Να σκέφτεστε και να κρίνετε κατανοώντας την κίνηση, την εξέλιξη της κοινωνίας. Σε όλα αυτά βρίσκεται η ελπίδα.»

Το κλείσιμο της εκδήλωσης ανήκε στους φοιτητές. Η Πρόεδρος του Φοιτητικού Συλλόγου, Ευγενία Καρακουλάκου καλωσόρισε τους συναδέλφους της και τους κάλεσε σε ενεργή συμμετοχή. «Είστε όλοι μέλη του Φοιτητικού Συλλόγου από τη στιγμή που είστε φοιτητές στο Γεωπονικό Πανεπιστήμιο. Σας καλούμε να δώσουμε τους πολλούς αγώνες που θα έρθουν, όπως δώσαμε και τους προηγούμενους. Καλή αρχή, με το κεφάλι ψηλά.»

Την εκδήλωση «έντυσε» με μουσική και τραγούδια το Μουσικό Σύνολο Δημοτικού Ωδείου Νίκαιας Αγ. Ι. Ρέντη, με μεγάλη ανταπόκριση από τους φοιτητές.

Έξω από την αίθουσα εκδηλώσεων εθελοντές φοιτητές περίμεναν με μικρά πλακάτ στα χέρια τους με τον τίτλο της κάθε Τμήματος, για να συνοδέψουν τους νέους φοιτητές στα Τμήματά τους, για μια πρώτη γνωριμία με τους χώρους και καθηγητές τους.

Βγαίνοντας από την αίθουσα της εκδήλωσης, ένας φοιτητής φάνηκε να σκέφτεται λίγο, και είπε στον διπλανό του. «Καλά ήταν.»